CELEX: 32022R0076
Language: sk
Date: 2021-09-22 00:00:00
Title: Delegované nariadenie Komisie (EÚ) 2022/76 z 22. septembra 2021, ktorým sa dopĺňa nariadenie Európskeho parlamentu a Rady (EÚ) č. 2019/2033, pokiaľ ide o regulačné technické predpisy špecifikujúce úpravy koeficientov K-faktora „denný obchodný tok“ (K-DTF) (Text s významom pre EHP)

20.1.2022   
               
               
                  SK
               
               
                  Úradný vestník Európskej únie
               
               
                  L 13/1
               
            
         DELEGOVANÉ NARIADENIE KOMISIE (EÚ) 2022/76
         z 22. septembra 2021,
         ktorým sa dopĺňa nariadenie Európskeho parlamentu a Rady (EÚ) č. 2019/2033, pokiaľ ide o regulačné technické predpisy špecifikujúce úpravy koeficientov K-faktora „denný obchodný tok“ (K-DTF)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho Parlamentu a Rady (EÚ) 2019/2033 z 27. novembra 2019 o prudenciálnych požiadavkách na investičné spoločnosti a o zmene nariadení (EÚ) č. 1093/2010, (EÚ) č. 575/2013, (EÚ) č. 600/2014 a (EÚ) č. 806/2014 (1), a najmä na článok 15 ods. 5 tretí pododsek v spojení s článkom 15 ods. 5 písm. c),
         keďže:
         
                     (1)
                  
                  
                     Denný obchodný tok (DTF) sa vypočítava na základe objemu transakcií. Okolnosti vedúce k vyšším objemom obchodovania preto môžu prinútiť investičné spoločnosti obchodujúce na vlastný účet vrátane tvorcov trhu, aby obmedzili svoje obchodné činnosti. To môže viesť k riziku zníženej trhovej likvidity, ktorá by mohla narušiť finančnú stabilitu. V súlade s týmito okolnosťami by sa preto koeficienty K-DTF mali následne upraviť tak, aby neodrádzali od obchodných činností. Ak okolnosti vedú k nižšiemu objemu obchodovania, tieto úvahy sa neuplatňujú, a preto by úpravy koeficientov K-DTF mali vychádzať len z objemov obchodov, ku ktorým došlo počas období vysokej volatility.
                  
               
                     (2)
                  
                  
                     Ak sú požiadavky K-DTF v stresových trhových podmienkach príliš obmedzujúce a narúšajúce finančnú stabilitu, koeficient uvedený v článku 15 ods. 2 nariadenia (EÚ) 2019/2033 by sa mal upraviť tak, aby bol nižší ako koeficient uvedený v tabuľke 1 uvedeného článku, aby sa zabránilo tomu, že K-DTF bude odrádzať od obchodovania.
                  
               
                     (3)
                  
                  
                     Vzhľadom na to, že článok 15 ods. 5 písm. c) nariadenia (EÚ) 2019/2033 odkazuje na stresové trhové podmienky, ako sa uvádza v delegovanom nariadení Komisie (EÚ) 2017/578 (2), začiatok a koniec období stresových trhových podmienok by mal byť v súlade s článkom 6 ods. 2 delegovaného nariadenia (EÚ) 2017/578 o identifikácii stresových trhových podmienok obchodným miestom.
                  
               
                     (4)
                  
                  
                     Na účely výpočtu upraveného K-DTF by stresové trhové podmienky mali zahŕňať prípady, keď krátkodobé zmeny objemu a ceny obchodovania majú významný vplyv na výpočet K-DTF. Keďže stresové trhové podmienky môžu trvať neurčitý čas vrátane niekoľkých minút, upravené koeficienty by mali byť schopné odzrkadľovať hodnotu denného obchodného toku, ku ktorému dochádza počas období s akýmkoľvek rôznym trvaním.
                  
               
                     (5)
                  
                  
                     Toto nariadenie vychádza z návrhu regulačných technických predpisov, ktorý Komisii predložil Európsky orgán pre bankovníctvo po konzultácii s Európskym orgánom pre cenné papiere a trhy.
                  
               
                     (6)
                  
                  
                     Európsky orgán pre bankovníctvo uskutočnil otvorené verejné konzultácie o návrhu regulačných technických predpisov, z ktorého toto nariadenie vychádza, analyzoval potenciálne súvisiace náklady a prínosy a požiadal o poradenstvo Skupinu zainteresovaných strán v bankovníctve zriadenú v súlade s článkom 37 nariadenia Európskeho parlamentu a Rady (EÚ) č. 1093/2010 (3),
                  
               PRIJALA TOTO NARIADENIE:
         
            Článok 1
            Úpravy koeficientov K-DTF
            
               1.   Úpravy koeficientov K-DTF uvedené v tabuľke 1 článku 15 ods. 2 nariadenia (EÚ) 2019/2033 sa v prípade, že sa požiadavky K-DTF v stresových trhových podmienkach, ako sa uvádza v delegovanom nariadení (EÚ) 2017/578, javia ako príliš obmedzujúce a narúšajúce finančnú stabilitu, v súlade s článkom 15 ods. 5 písm. c) nariadenia (EÚ) 2019/2033, určujú pomocou tohto vzorca:
               
                           a)
                        
                        
                           pre koeficient obchodov s hotovosťou K-DTF:
                           Cadj = C * (DTFexcl/DTFincl),
                           kde:
                           
                                       Cadj
                                    
                                    
                                       =
                                    
                                    
                                       upravený koeficient
                                    
                                 
                                       C
                                    
                                    
                                       =
                                    
                                    
                                       koeficient v tabuľke 1 článku 15 ods. 2 nariadenia (EÚ) 2019/2033
                                    
                                 
                                       DTFexcl
                                    
                                    
                                       =
                                    
                                    
                                       DTF obchodov v hotovosti oceňovaných v súlade s článkom 33 nariadenia (EÚ) 2019/2033 bez hodnoty akéhokoľvek obchodu v hotovosti, ku ktorému došlo počas stresových trhových podmienok uvedených v článku 2 a
                                    
                                 
                                       DTFincl
                                    
                                    
                                       =
                                    
                                    
                                       DTF obchodov v hotovosti oceňovaných v súlade s článkom 33 nariadenia (EÚ) 2019/2033 vrátane hodnoty akéhokoľvek obchodu v hotovosti, ku ktorému došlo počas stresových trhových podmienok uvedených v článku 2;
                                    
                                 
                     
                           b)
                        
                        
                           pre koeficient derivátov K-DTF:
                           Cadj = C * (DTFexcl/DTFincl),
                           kde:
                           
                                       Cadj
                                    
                                    
                                       =
                                    
                                    
                                       upravený koeficient
                                    
                                 
                                       C
                                    
                                    
                                       =
                                    
                                    
                                       koeficient v tabuľke 1 článku 15 ods. 2 nariadenia (EÚ) 2019/2033
                                    
                                 
                                       DTFexcl
                                    
                                    
                                       =
                                    
                                    
                                       DTF derivátov oceňovaných v súlade s článkom 33 nariadenia (EÚ) 2019/2033 bez hodnoty akéhokoľvek obchodu s derivátmi, ku ktorému došlo počas stresových trhových podmienok uvedených v článku 2 a
                                    
                                 
                                       DTFincl
                                    
                                    
                                       =
                                    
                                    
                                       DTF derivátov oceňovaných v súlade s článkom 33 nariadenia (EÚ) 2019/2033 vrátane hodnoty akéhokoľvek obchodu s derivátmi, ku ktorému došlo počas stresových trhových podmienok uvedených v článku 2.
                                    
                                 
                     Výpočet DTFexcl zahŕňa len hodnotu denného obchodného toku, ktorý sa týka finančných nástrojov alebo podkladových finančných nástrojov obchodovaných v segmente obchodovania v rámci príslušného obchodného miesta počas udalosti, pri ktorej sa predpokladá, že na danom mieste obchodovania nastali stresové trhové podmienky.
            
         
         
            Článok 2
            Obdobie stresových trhových podmienok
            Na účely článku 1 je udalosť stresových trhových podmienok situácia, keď sú splnené parametre uvedené v článku 6 ods. 2 delegovaného nariadenia (EÚ) 2017/578 a keď uvedené stresové trhové podmienky vedú k zvýšeným objemom obchodovania.
            Začiatok a koniec udalosti stresových trhových podmienok je čas, ktorý určilo obchodné miesto v súlade s článkom 6 ods. 2 delegovaného nariadenia (EÚ) 2017/578.
         
         
            Článok 3
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 22. septembra 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 314, 5.12.2019, s. 1.
         
            (2)  Delegované nariadenie Komisie (EÚ) 2017/578 z 13. júna 2016, ktorým sa dopĺňa smernica Európskeho parlamentu a Rady 2014/65/EÚ o trhoch s finančnými nástrojmi, pokiaľ ide o regulačné technické predpisy spresňujúce požiadavky na dohody o tvorbe trhu a systémy tvorby trhu (Ú. v. EÚ L 87, 31.3.2017, s. 183).
         
            (3)  Nariadenie Európskeho parlamentu a Rady (EÚ) č. 1093/2010 z 24. novembra 2010, ktorým sa zriaďuje Európsky orgán dohľadu (Európsky orgán pre bankovníctvo) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/78/ES (Ú. v. EÚ L 331, 15.12.2010, s. 12).